|  |  |
| --- | --- |
| Hajdúszoboszlói Polgármesteri Hivatal Adó- és Rendészeti Iroda4200 Hajdúszoboszló, Hősök tere l. www.hajduszoboszlo.eu | **03.** …………………………sorszám |
| Ügyiratszám: HSZ/6653/2024A 2024. március hó 21-iképviselő-testületi ülésjegyzőkönyvének melléklete | Ügyintéző: | aláíró |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | Mezőgazdasági és Környezetvédelmi Bizottság |
| Döntés jellege:  | egyszerű többség |

**E L Ő T E R J E S Z T É S**

**a mezei őrszolgálat 2023-as működéséről**

**Tisztelt Képviselő-testület!**

**Tisztelt Bizottság!**

Az elmúlt évekhez hasonlóan ezennel is beszámolok a mezei őrszolgálat elmúlt évi tevékenységéről.

2023-ban egész év során továbbra is 3 főállású mezőőr látta el a mezőőri őrszolgálati feladatokat. A környező településeken általában működik mezőőrség (Püspökladány; Debrecen; Nádudvar; Derecske; Nagyhegyes; Balmazújváros) viszont Kabán, Hajdúszováton és Ebesen nem működik mezei őrszolgálat. A hajdúszoboszlói létszám megítélésünk szerint nem tekinthető soknak, főként, ha a külterület nagyságát is figyelembe vesszük (22.414,4 ha külterület, 279,5 ha zártkert).

A külterületeken kirívó esemény szerencsére nem történt 2023-ban. Az ezredforduló előtti, s közvetlen utáni évekhez képest jelentős a javulás az elmúlt évek adatait elemezve. A zártkertekben az elmúlt években több probléma is gyakran visszatérő (kiskertekből történő apróbb lopások, kóbor állatok jelenléte, illegális szemétlerakás – mely cselekmények azonban legtöbbször az ott lakókhoz köthetők), ezért 2023-ben is kiemelt célfeladatként kapták a mezőőrök ezen területek erősebb ellenőrzését, de ezen helyeken a rendőrök is gyakrabban megfordultak, így próbálva csökkenteni a kockázatokat.

Elmondható, hogy az Önkormányzat továbbra is önerőből és állami támogatásból (mezőőrönként 90.000,-Ft) működteti az őrszolgálatot, a jogszabályban előírt mezőőri járulék továbbra sincs kiszabva a földhasználók, tulajdonosok terhére Hajdúszoboszlón (1997. évi CLIX. tv.), szemben a mezei őrszolgálatot működtető környékbeli településekkel (Derecske, Debrecen, Nagyhegyes, Nádudvar, Balmazújváros, Püspökladány).

A mezőőrök a jogszabályban meghatározott felszereléssel rendelkeznek, működésük azonban sokszor magában hordoz veszélyt is, hiszen a létszám okán többnyire egyedül látják el szolgálatukat. A 2020-ban beszerzett vadkamerák továbbra is üzemeltek 2023-ban, s a rendőrségtől hozzánk került 1 vadkamerát is üzemeltetjük. A kamerák továbbra is változó helyszíneken vannak telepítve, igazítva a korábbi illegális cselekményekkel leginkább fertőzött területekhez, illetve több esetben a rendőrség kéréseit is figyelembe vesszük. A mezőőrök láthatósága érdekében fényvisszaverő mellények és gépjárműre szerelhető mágnestáblák is használatban vannak (mezőőrség felirattal).

A mezőőrök saját gépjárművel, motorral látják el feladataikat (a jövőben célszerű lenne egy terepjáró beszerzése, mely segíthetné a Polgármesteri Hivatal egyéb jellegű feladatellátását is), amihez az Önkormányzat költségtérítést biztosít (2023-ban havi bruttó 60.000,-Ft) számukra.

A rendőrséggel való kapcsolat kiválónak minősíthető, kölcsönösen segítik egymás munkáját felek. Bár külterületi közös járőrözések 2023-ban nem voltak, azonban jelzés esetén, a reagálás gyors volt és a rendőrség illetékesei minden esetben a helyszínen nyújtottak segítségét mezőőr kollégáimnak. A helyi rendőrkapitányság vezetőinél idén is szorgalmazni fogjuk a külterületi közös szolgálatok lehetőségének megteremtését.

A rendészeti szervek kiváló együttműködését is jelzi, hogy a tavalyi főszezonban 6 esti szolgálat során is együtt felügyelte a kapitányság és a mezőőrség a város kiemelt turisztikai területét, azaz belterületen is hozzájárultak a mezőőrök munkájukkal a közrend, közbiztonság erősítéséhez.

A gazdákkal a mezőőrök kapcsolata kielégítőnek mondható, probléma esetén keresik egymást a felek az ismert elérhetőségeken, s szükség esetén közösen igyekeznek megóvni a mezőgazdasági javakat, mely érdekében minden szükséges lépést megtesznek (pl. közös járőrözés, vadkamera kihelyezés, stb.).

Téli időszakban mindig előfordul az illegális gallygyűjtés, valamint a fakivágás. Az idei tél ilyen szempontból problémamentesnek nevezhető, jelentősebb lopásról nem szereztünk tudomást.

Komoly (mondhatni a jelenlegi legkomolyabb) problémát jelenti továbbra is a külterületeken az illegális hulladék-elhelyezés. Sajnos a hulladékok minden fajtája előfordul (pl. autóalkatrész, lakossági vegyes, bontási, ág- és fűnyesedék, veszélyes, állati tetem). A város vezetésétől kiemelt célfeladatként kaptuk ezen cselekmények visszaszorítását az elmúlt években, ezt szolgálja többek között a vadkamerák kihelyezése is többnyire. A megoldás csakis komplex módszerekkel és segítséggel történhet (pl. jelentős helyzetjavulást várunk a visszaváltási rendszer beindulásától). A helyi rendőrkapitányság vezetői is kiemelt feladatként kezelik az illegális hulladék-elhelyezés megszüntetését. A mezőőrök több esetben jeleztek illegális hulladékelhelyezést a rendőrség felé 2023-ban is, melyek alapján több átjelentés is történt az illetékes Kormányhivatal felé, akik jogosultak az eljárások lefolytatására. Sajnos vannak kiemelt területek (pl. egyes dűlőszakaszok), melyeknél többször is találtunk hulladékot, így ezen részeken gyakrabban járőröznek a mezőőrök, illetve a vadkamerák is ezen a részen működnek többnyire.

Figyelmet érdemel a külterületi dűlőutak helyzete is, többször előfordult azok locsolása és az utak részbeni beszántása 2023-ban is.

A betakarítási időszak környékén mindig jelentősebb a figyelem a mezőőrök részéről a terménylopásokra, de 2023-ban nagyobb értékű lopásról nem szereztünk tudomást.

Feladatként jelentkezik még a kóbor állatok jelzése a gyepmesternek, aki jelzés esetén haladéktalanul intézkedik az elszállításról. Bár nem tömeges a kóbor ebek jelenléte és inkább zártkertekben fordul elő, erre is figyelni kell, hiszen akár súlyos sérülést is okozhatnak emberek számára. Sajnos több esetben állati hullát (pl. csontok, állati belek, szőr, de sajnos kedvtelésből tartott házikedvencek is) is találtunk, mely eseteknél szintén jelzéssel éltünk a gyepmester felé.

Néhány éve merült fel igényként a zártkertek mezőgazdasági járművekkel történő járhatóságának fokozása, így 2023-ben is tájékoztató anyagok (szórólapok) lettek kihelyezve a dűlőkben lévő érintett ingatlanoknál, valamint a mezőrök személyes jelenlét során igyekeztek felszólítani az érintett telektulajdonosokat, hogy közterületre kihajló fáikat gallyazzák meg.

Mindezek tükrében elmondható, hogy bár az őrzött terület nagysága jelentős, azonban a mezőőrök igyekeztek eleget tenni 2023-ban is a jogszabályban meghatározott elsődleges feladatuknak, azaz a termőföldek őrzésének, valamint a termőföldön lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, földmérési jelek vagyonvédelmének. A mezőőrök feladata azonban igen komplex és továbbra is igyekeznek minden lehetséges lépést megtenni a külterületek általában elvárható rendjének fenntartása érdekében.

**Kérem a Tisztelt Képviselő-testületet, hogy a mellékelt határozati javaslatot elfogadni szíveskedjen!**

Határozati javaslat:

 ***„Hajdúszoboszló Város Önkormányzata Képviselő-testületének …/2024. (III. 21.) határozata***

***Hajdúszoboszló Város Önkormányzatának Képviselő-testülete a mezei őrszolgálat 2023-as tevékenységéről szóló tájékoztatót tudomásul veszi.***

***Felelős: Jegyző***

***Határidő: azonnal”***

Hajdúszoboszló, 2024. március hó 11. nap

dr. Sléder Tamás

aljegyző, adó- és rendészeti irodavezető